Návrh 
na použitie prostriedkov štátneho rozpočtu r. 2002 získaných v súlade so zákonom SNR č. 194/1990 Zb. o lotériách a iných podobných hrách v znení neskorších predpisov , rozpočtovaných v rozpočtovej kapitole Všeobecná pokladničná správa, časť 642 200 – menšinová kultúrna politika prostredníctvom Úradu vlády SR – II. časť

V nadväznosti na uznesenie vlády SR č. 790 z 30. augusta 2001 k návrhu štátneho rozpočtu na rok 2002 – bod C.22, podpredseda vlády SR pre ľudské práva, menšiny a regionálny rozvoj Pál Csáky  s vedúcim Úradu vlády SR predkladá v súlade so zákonom č. 194/1990 Zb. o lotériách a iných podobných hrách v znení neskorších predpisov na rokovanie vlády SR návrh na použitie prostriedkov štátneho rozpočtu r. 2002 získaných v súlade so zákonom SNR č. 194/1990 Zb. o lotériách a iných podobných hrách v znení neskorších predpisov , rozpočtovaných v rozpočtovej kapitole Všeobecná pokladničná správa, časť 642 200 – menšinová kultúrna politika prostredníctvom Úradu vlády SR – II. časť.

V zmysle bodu C. 22 uznesenia vlády č. 790 z 30. augusta 2001 k návrhu štátneho rozpočtu na rok 2002 sa návrhy na použitie prostriedkov štátneho rozpočtu, získaných z lotérií a iných podobných hier predkladajú na rokovanie vlády SR v dvoch termínoch. 

Prvá časť tohto materiálu bola prerokovaná na rokovaní vlády SR 27. marca 2002 a bol prijatý uznesením č. 298. V tomto materiáli bolo celkovo podporených 49 projektov v celkovej hodnote 14 068 000 Sk. Schválené projekty boli zamerané na podporu menšinovej kultúrnej a vydavateľskej činnosti ako i  náboženskej – cirkevnej činnosti. 

Podpredseda vlády SR Pál Csáky s vedúcim Úradu vlády SR predkladá v druhej etape návrh na rozdelenie rozpočtových prostriedkov zo Všeobecnej pokladničnej správy na menšinovú kultúrnu politiku  v hodnote 5 932 000 Sk, ktorý je v súlade s jej prioritami pre rok 2002, tak ako to bolo aj v prvej časti.

Prostriedky sa navrhujú rozdeliť v tomto materiáli na 52 projektov pre menšinové kultúrne inštitúcie, občianske združenia podporujúce menšinovú kultúru, cirkevné inštitúcie, miestne samosprávy a vydavateľstvá. Tieto projekty boli zaslané na Kanceláriu podpredsedu vlády SR pre ľudské práva, menšiny a regionálny rozvoj s určením podpory ako aj s finančným vyčíslením. Podľa dôležitosti a priorít vlády SR sa vybralo 52 projektov. Rozpis navrhnutých finančných prostriedkov sa nachádza v prílohe tohto materiálu, kde sú subjekty uvádzané podľa zamerania projektov .

II. časť tohto materiálu je zameraná hlavne na podporu cirkevných inštitúcii, ktoré považujeme v súčasnosti za veľmi dôležité v oblasti osvety a vzdelávania obyvateľstva. Preto, aby mohli spĺňať túto funkciu, treba vytvoriť vhodné podmienky pre fungovanie týchto inštitúcií. Ide hlavne o budovanie farností, pastoračných centier, náboženských stredísk, ako aj o rekonštrukciu už existujúcich cirkevných inštitúcií a vydávanie náboženskej literatúry.

Okrem náboženskej – cirkevnej činnosti sa tento materiál snaží riešiť aj menšinovú kultúrnu a vzdelávaciu činnosť. V tejto oblasti sú projekty zamerané vo veľkej miere na publikáciu menšinovej literatúry a to hlavne, čo sa týka odbornej, napr. slovníky a príručky, ale taktiež na vydávanie menšinovej tlače a krásnej literatúry. Okrem vydavateľskej činnosti sa snažíme riešiť v tomto materiáli aj otázky menšinového školstva, predovšetkým formou malých školských projektov a podporu kultúrnych podujatí.